arnastofnun/IGC-2024 huggingface dataset:
Kortavörpun

Kortavörpun á við aðferð til að varpa mynd jarðarinnar eða annars himintungls yfir á flatt yfirborð. Til eru ýmsar kortavarpanir til ólíkra nota en helsta tegund kortavarpana er "sívöl vörpun". Með sívalri vörpun er ætlast til að teikna ferhyrnt kort. Yfirborði hlutarins sem verið er að kortleggja er varpað yfir á sívalning sem er þá flett út. Dæmi um svona vörpun er Mercator-vörpun.

Með öllum kortavörpunum fylgir einhvers konar skekkja, og það er spurning um að velja hvort maður vill helst varðveita nákvæmni flatarmáls, staðsetningar eða lögunar hluta. Í flestum tilfellum er hægt að teikna kort sem uppfyllir tvær af þessum kröfum nákvæmlega, en ekki allar þrjár. Það er líka spurning um hvort maður vilji ná málamiðlun milli allra þessara krafa en þá er reynt að fá sem fæstar villur í öllum þremur.
Hnappur

Hnappur getur átt við:
Bakpoki

Bakpoki er poki sem borinn er á bakinu með tveimur ólum sem festar eru um axlirnar. Bakpokar er notaðir frekar en handtöskur til að bera þunga hluti. Bakpokar eru til í mismunandi stærðum og eru notaðir ýmist sem skólatöskur, á ferðalögum og í íþróttum. Nútímabakpokar eru með flóknum burðarkerfum sem eru þróuð með vísindalegum aðferðum þannig að þyngdin sé jafndreifð og að bakpokinn sé þægilegur í notkun. Bakpokar eru úr ýmsum efnum, yfirleitt úr tilbúnum trefjum eins og næloni en stundum úr bómull og öðrum náttúrulegum trefjum. Þá er vatnshelt efni eins og vax stundum borið á yfirborðið til að halda innihaldinu þurru.

Bakpokar eru yfirleitt með nokkrum vösum og hólfum til að geyma smærri hluti. Þessum vösum eru yfirleitt lokað með rennilásum. Sumir bakpokar eru með földum vösum til að geyma verðmæti eins og farsíma eða vegabréf. Það geta verið nokkur hólf inni í bakpokanum sem eru ætluð til að geyma sérstaka hluti, til dæmis fartölvur. Bakpokar sem ætlaðir eru til íþrótta eru stundum með innbyggðri vatnsflösku og röri fyrir notkun á gönguferðum. Hægt er að stilla ólarnar á flestum bakpökum svo að bæði fullorðnir og börn geti notað þá á þægilegan hátt.
Brigantína

Brigantína (eða skonnortubrigg) er seglskip með tvö möstur. Framsiglan er með þversegl og messansiglan með gaffalsegl, andstætt briggskipi, þar sem bæði möstrin eru með þversegl. Brigantínan hefur einnig verið kölluð skonnortubrigg.
Sjálfstjórnarsvæðið Múrsía

Sjálfstjórnarhéraðið Múrsía (spænska: "Murcia") er spænskt sjálfstjórnarsvæði á Suðuraustur-Spáni, á milli Valensía og Andalúsíu. Höfuðborg svæðisins ber sama nafn, Múrsía. Önnur stærsta borgin er Cartagena.
RGB

RGB (af heiti frumlita kerfisins: rauður, grænn, blár) er viðlægt litakerfi þar sem litrófið er framkallað með blöndun á rauðu, grænu og bláu ljósi. RGB-litakerfið er aðallega notað við framsetningu lita í raftækjum eins og skjám, stafrænum myndavélum og skönnum en þrílitaskyn augans var vel þekkt löngu fyrir tíma raftækja.

Í RGB-litakerfinu er litleysan svartur (alger skortur á ljósi) en hæsta gildi allra lita myndar hvítan. Þessu er öfugt farið í frádrægum litakerfum eins og þeim sem litprentari notar þar sem hvítur er flöturinn sem prentað er á og því litleysa en svartur verður til við blöndun allra frumlitanna.

RGB er tækjaháð litakerfi. Ólík tæki sýna sama RGB-gildið á ólíkan hátt þar sem munur er á litum og litanæmi þeirra. Eina leiðin til að fá sambærilega framsetningu RGB-gilda milli ólíkra tækja er að nota einhvers konar litastjórnun.
Jemima Blackburn

Jemima Wedderburn Blackburn (1. maí 1823 – 9. ágúst 1909) var skoskur málari og teiknari sem málaði meðal annars landslagsmyndir sem gefa innsýn í sveitalífið í Skotlandi á 19. öld. Hún myndskreytti einnig 28 bækur. Hún var með í skemmtiferð sem farin var til Íslands árið 1878. Meðal samferðamanna hennar var rithöfundurinn Anthony Trollope.
Korndrjóli

Korndrjóli, meldrjóli eða grasdrjóli (fræðiheiti: "Claviceps purpurea") er korndrjólasveppur sem vex í kornaxi. Albert Hofmann rannsakaði þessa tegund af sveppum og fann þannig upp vímuefnið LSD.
Kigurumi

Kigurumi er japanskt orð yfir leikara sem klæddir eru í búning teiknimyndasöguhetju sem oft er eitthvað dýr. Þessir leikarar eru oft í verslunarmiðstöðum, skemmtigörðum og sérstökum búningasamkomum. Kigurumin er japönsk götutíska þar sem fatastíll gengur út á að íklæðast kigurumi.
Kapari

Kapari eða fríbýtari var skipstjóri með leyfi til sjórána (kaparabréf) sem ríkisstjórn veitti honum. Kaparar höfðu því opinbert leyfi til að ráðast á her- og kaupskip óvinaríkisins. Kaparar voru notaðir í sjóhernaði frá 16. öld til 19. aldar.

Dæmi um fræga kapara eru Francis Drake, Amaro Pargo, Piet Heyn, Henry Morgan og William Dampier.
Bónusljóð

Bónusljóð er ljóðabók sem er eftir Andra Snæ Magnason og kom út árið 1996.
Meróe

Meróe (meróíska: "Medewi "eða "Bedewi"; arabíska: مرواه "Meruwah "og مروى "Meruwi", forngríska: Μερόη, "Meròe") er forn borg á austurbakka Nílar nálægt Shendi í Súdan, um 200km í norðaustur frá Kartúm. Borgin var höfuðborg ríkisins Kús í nokkrar aldir og var byggð frá um 800 f.Kr. til um 350 e.Kr. Í borginni eru um þrjú hundruð núbískir pýramídar í þremur þyrpingum.
Extensible Stylesheet Language

Extensible Stylesheet Language (skammstafað XSL) er flokkur mála sem notuð eru til að umbreyta og stjórna framsetningu XML-skjala. Upphafleg skilgreining XSL-vinnuhópsins hjá W3C skiptist í þrjá hluta:

Upphaflega hugmyndin með XSL var að búa til eitthvað hliðstætt við DSSSL fyrir XML-skjöl. XSL-vinnuhópurinn tók til starfa hjá W3C árið 1997 og skilaði af sér drögum árið 1998. XSLT og XPath urðu W3C-tilmæli árið 1999 og XSL-FO árið 2001.
MOOC

MOOC (Massive Open On-line Courses) eru stór námskeið þar sem námsumhverfið er á Netinu. Fyrstu MOOC námskeiðið komu frá hreyfingu um opið námsefni (OER). Hugtakið MOOC var fyrst notað árið 2008 af David Cormier og Bryan Alexander í viðbrögðum þeirra við námskeiði um tengistefnu (connectivism) sem haldið var árið 2008. Það námskeið var haldið undir titlinum Connectivism and Connective Knowledge (einnig þekkt undir nafninu CCK08). George Siemens í Athabasca háskólanum og Stephen Downes stýrðu námskeiðinu en í því voru 25 nemendur í háskólanámi í Háskólanum í Manitoba en auk þess 2200 aðrir nemendur sem tóku námskeiðið án þess að greiða skólagjöld. Hópur íslenskra kennaranema í háskólanámskeiðinu Nemandinn á Netinu haustmisseri 2008 var meðal þeirra.

MOOC námskeið á árinu 2013 stóð vanalega yfir í 4 til 10 vikur. Greint er milli cMOOC og xMOOC námskeiða þar sem cMOOC er námskeið sem byggja á jafningjanámi og sem eru skipulögð miðað við tengistefnu (connectivism), eru á opnum hugbúnaði, í opnu umhverfi og hönnuð af háskólafólki sem hluta af starfi og xMOOC sem er netútgáfa af hefðbundnu háskólanámi (fyrirlestrum, kennslu, umræðum o.fl.) þar sem námskeið er sett upp á séreignahugbúnaði og tengsl eru milli háskólans sem setur upp námskeiðið og fyrirtækja sem eiga og reka þær tæknilausnir sem þau byggja á. Meðal slíkra xMOOC námssetra eru edX, Udacity og Coursera og FutureLearn.
Uzbl

Uzbl (stendur fyrir "usable", „nothæfur“) er frjáls vafri, sem ekki er lengur studdur, sem notar WebKit-myndsetningarvélina. Þróun hans hófst árið 2009. Hugmyndin er að skapa vafra samkvæmt hugmyndum UNIX-heimspekinnar. Uzbl er einfaldur og áhersla er lögð á stuðning við lyklaborðssamsetningar í anda Vi til að stjórna vafranum.
Jonna Lee

Jonna Lee (fædd Jonna Emily Nilson Lee, 3. október 1981) er sænsk söngkona.
Benedikta Boccoli

Benedikta Boccoli (f. 11. nóvember 1966) er ítölsk leikkona sem leikið hefur jafnt í kvikmyndum sem og leikhúsi.. Hún býr í Róm og er systir leikkonunnar Brigittu Boccoli. Hann á líka tvo bræður: Barnaby og Filippo.

Leikstjórinn og leikarinn Giorgio Albertazzi hefur kallað hana "Artistissima", ofurlistakonu fyrir framúrskarandi leik hennar. Hún hefur einnig fengið góða dóma fyrir leik sinn í blöðum eins og "Corriere della Sera", "la Repubblica", "The Press", "Time" og "La Gazzetta del Mezzogiorno".
Truman-kenningin

Truman-kenningin var stefna í alþjóðastjórnmálum sem Harry S. Truman Bandaríkjaforseti setti fram í ræðu 12. mars 1947. Kenningin gekk út á að ef Bandaríkin og bandamenn þeirra aðstoðuðu ekki Grikki og Tyrki myndu þessi lönd verða kommúnistaríki og hluti af áhrifasvæði Sovétríkjanna með alvarlegum afleiðingum fyrir heimshlutann. Tilefni ræðunnar var Borgarastyrjöldin í Grikklandi (1946-1949) en vegna togstreitunnar milli Grikklands og Tyrklands taldi Truman að bæði löndin yrðu að fá sömu aðstoð. Í kjölfarið veittu Bandaríkin báðum löndunum hernaðarlega og efnahagslega aðstoð.

Sumir sagnfræðingar líta á ræðu Trumans sem upphaf Kalda stríðsins og þeirrar stefnu að hindra útþenslu Sovétríkjanna. Tveimur árum síðar var Atlantshafsbandalagið stofnað.
Andamanhaf

Andamanhaf er hafsvæði í Indlandshafi, suðaustan við Bengalflóa og markast af Andamaneyjum og Níkóbareyjum í vestri, strönd Mjanmar í norðri og strönd Taílands í austri. Í suðri tengist hafið Suður-Kínahafi um Malakkasund milli Indónesíu og Malasíu.

Andamanhaf er um 1200 kílómetra langt frá norðri til suðurs, og 650 kílómetra breitt og þekur 797.700 ferkílómetra svæði. Meðaldýpt þess er 870 metrar en dýpst er það 3.777 metrar.
Carlos Mencia

Ned Arnel Mencía (f. 22. október 1967) er bandarískur skemmtikraftur og leikari.
Ríóyfirlýsingin um umhverfi og þróun

Ríóyfirlýsingin um umhverfi og þróun (stundum kölluð Ríóyfirlýsingin eða Ríósáttmálinn) er stutt samþykkt sem var undirrituð á Heimsráðstefnu Sameinuðu þjóðanna um umhverfi og þróun í Rio de Janeiro árið 1992. Samþykktin setur fram 27 meginreglur til leiðbeiningar um sjálfbæra þróun um allan heim. Í samþykktinni koma fram ýmsar meginreglur sem teljast til þriðju kynslóðar mannréttinda og grænna réttinda. Þar er kveðið á um mengunarbótaregluna (að sá sem mengar beri kostnaðinn af því), varúðarregluna (að náttúran njóti vafans) og umhverfismat. Eins er talað um þátttöku almennings í ákvarðanatöku og baráttu gegn fátækt. Í samþykktinni er líka hnykkt á atriðum eins og fullveldi einstakra ríkja og réttinum til þróunar.

Ríóyfirlýsingin er pólitísk yfirlýsing og ekki lagalega bindandi fyrir þau ríki sem samþykktu hana.
Samningur Sameinuðu þjóðanna um aðgerðir gegn eyðimerkurmyndun

Samningur Sameinuðu þjóðanna um aðgerðir gegn eyðimerkurmyndun í löndum sem upplifa alvarlega þurrka og/eða eyðimerkurmyndun, sérstaklega í Afríku er alþjóðasamningur. Samningurinn var saminn upp úr Dagskrá 21 sem var samþykkt á Umhverfisráðstefnunni í Ríó 1992. Hann var lagður fram 1994 og tók gildi 1996. 194 lönd eru aðilar að samningnum. Tilgangur samningsins er að berjast gegn eyðimerkurmyndun og draga úr áhrifum þurrka með aðgerðaáætlunum einstakra ríkja studdum af samstarfsríkjum. Eitt land, Kanada, dró undirskrift sína til baka og gagnrýndi lítinn árangur samningsins þrátt fyrir mikinn kostnað við hann. Eftir stjórnarskipti gerðist Kanada aftur aðili að samningnum árið 2016.
Augnsaumur

Augnsaumur er útsaumsgerð sem er þannig að hvert spor myndar auga. Efnið sem saumað er í verður að vera svo gisið að þræðirnir ýtist saman og það myndist kringlótt op. Augnsaumur er saumaður eftir reitamynstri og algengast að reitur nái yfir fjóra þræði. Í tígullaga augnsaumi er auga oftast úr tólf sporum.
Glitsaumur

Glitsaumur er útsaumsspor. Hann var mikið notaður í rúmtjöld og rekkjurefla á 17. og 18. öld. Saumað var í hvítt hörléreft með ullarbandi í mörgum litum. Saumað er í efnið eftir reitamynstri t.d. saumað yfir fjóra þræði en svo þráður hafður á milli spora.
Skinnklæði

Skinnklæði eru föt gerð út skinni dýra. Skinnklæði voru einkun ætluð sem hlífðarföt við sjósókn á opnum bátum. Þau voru þannig unnin að gærur af sauðfé voru rakaðar og urðu þá að ull og skinnum. Skinnin voru skafin og þurrkuð og þegar þau voru þurr voru þau oftast lituð. Þau voru lituð í sortulyngs- eða birkibarkarseyði eða eirlituð á þann hátt að eir helst í þunnum plötum var látinn liggja um tíma í hlýjum legi og leysast þar upp. Skinnin voru lituð í leginum og þurrkuð. Um 1880 var farið að nota blástein til litunar. Þegar skinn voru þurr voru þau hengd upp í eldhúsi og geymd við hæfilegan reyk þangað til þau voru notuð.

Aðalskinnklæðin voru stakkur og brók. Til voru þrenns konar stakkar og þrenns konar brækur.

Hempuskinnstakkur var gerður úr fjórum ærskinnum og fór eitt skinn í sitt hvora ermi og eitt í framstykki og eitt í afturstykki eða boðanga. Laskaskinnstakkur var eins nema hvað varðar ermar voru minni. Vatnsfaraskinnstakkur var þannig að á öxlum á ermum voru saumaðar blöðkur og oft var hafður á þeim kragi. Í brók var fór að minnsta kosti eitt sauðskinn í hvora skálm og í bakhlutann var haft eitt kálfsskinn. Skinnin voru höfð þannig að hálsinn sneri niður. Í botn hverrar skálmar í venjulegri brók voru saumaðir leðurskór. Brók með leppasólum var svo þannig að í skálmabotna voru saumaðir illeppar en það voru löguð skinnstykki, sólarnir. Brók með kjöl eða kjölbrók var hvorki með skó eða sóla heldur voru skálmarbotnarnir saumaðir saman undir iljum. Þá þurfti að vera í sjósokkum utan yfir. Sjóskór voru úr sútuðu nautsleðri. þeir urðu mjög hálir.
Magnús Tómasson

Magnús Tómasson (f. 29. apríl 1943) er íslenskur myndlistarmaður.

Nám.

Hann stundaði nám við Menntaskólann í Reykjavík og að því loknu hélt hann til Kaupmannahafnar í nám við Konunglegu listaakademíuna. Þar lærði hann í málaradeild, grafíkdeild og deild sem kallast „Mur og Rumkunst“. Eftir námið þar hélt Magnús aftur heim til Íslands þar sem hann varð einn af forsprökkum SÚM hópsins. Þar vann hann með mönnum eins og Sigurði Guðmundssyni, Hreini Friðfinnssyni og Jóni Gunnari Árnasyni.

Helstu verk.

"Þotuhreiðrið" - er höggmynd sem stendur við Flugstöð Leifs Eiríkssonar. Verkið er risastórt egg úr ryðfríu stáli, en þotutrjóna sem líkist gogg brýst út úr egginu.

"Minnismerki um óþekkta embættismanninn" - verkið stóð áður fyrr í garði fyrir aftan Hótel Borg, nánar tiltekið milli Lækjargötu og Pósthússtrætis. Núna stendur það fyrir framan Iðnó, en það var fært þangað árið 2012 í þeim tilgangi að gera það sýnilegra.

"Hús tímans - hús skáldsins" - er 6 metra útilistaverk, unnið úr eir og grjóti, meðhöndluðu með platínu sem stendur við Stekkjarflöt í Mosfellsbæ. Verkið er líklegast tilvísun í Gljúfrastein, hús Halldórs Laxness, en það hefur gjarnan verið kallað "hús skáldsins".

"Amlóði" - verk sem unnið er úr basaltbjargi sem stendur á fjórum bognum stálfótum. Verkið er á Seltjarnarnesi, nálægt Valhúsahæð.
Jón Stefánsson (listmálari)

Jón Stefánsson (1881 – 1962) var íslenskur listmálari. Þekktur fyrir landslagsmyndir, portrettmyndir og uppstillingar.

Ævi og menntun.

Jón Stefánsson ólst upp á Sauðárkróki. Það hvarflaði aldrei að Jóni að verða listmálari, þótt hann hefði mikið gaman af því að teikna og stundaði það mikið á unglingsárum sínum. Sagði það bara vera eins og hvert annað föndur. Árið 1900 hélt hann til Kaupmannahafnar til þess að læra mannvirkjafræði. Hann langaði að teikna brýr, móta bryggjur og fleira. Einnig öðlaðist hann aukna teiknifærni með tilsögn. Það væri gott að vera góður í að teikna í svoleiðis starfi, að sögn móður hans. Svo gerði hann, ásamt því að sækja mikið söfn í Kaupmannahöfn. Þannig kynntist hann listum og fékk mikinn áhuga á þeim þeim. Þá ákvað hann loks að segja það gott í mannvirkjafræðinni og sækja nám í listaskóla, fyrst í Kaupmannahöfn og síðar í París.

Ferill.

Jón var ekki hrifinn af því að velta sér mikið upp úr smáatriðum og gera nákvæmar eftirmyndir af raunveruleikanum. Hann vildi sýna fram á það hvernig landslagið hafði áhrif á hann sjálfan og dró aðeins fram aðalatriðin, það sem honum þótti skipta mestu máli. Jón var þó mjög vandvirkur og smámunasamur og lét aldrei af sér verk nema að hann væri fullkomlega ánægður með árangurinn og má rekja til þess hvers vegna fyrstu myndirnar hans eru ekki fáanlegar. Hann eyðilagði þær allar og sagðist geta gert miklu betur.

Jón bjó mikið erlendis en var samt sem áður mikið hrifinn af landinu sínu og sótti mikinn innblástur í íslenska náttúru. Birtan var honum sérstaklega hjartfólgin.

„Á sumrin er bjartara á Íslandi en nokkurs staðar annars staðar,“ sagði hann, „og þegar maður kemur heim á vorin liggur við að maður fái ofbirtu í augun. En það er einmitt þessi mikla birta sem gerir landið svo dýrlegt“.

Gerð hefur verið bók, Málverkabók Jóns Stefánssonar og sýnir hún 32 helstu málverka hans.
Byrkningar

Byrkningar (fræðiheiti: "Pteridophyta") er hópur plantna sem inniheldur burkna, jafna og elftinga, ásamt tungljurtum og álftalaukum. Á Íslandi vaxa um 40 tegundir af byrkningum þar af um 23 tegundir burkna.

Flokkun.

Byrkningar eru afar frumstæður hópur plantna og telja fræðimenn að þeir hafi verið fyrsti hópur jurta til að verða ráðandi landplöntur á jörðinni, fyrir rúmum 400 milljónum ára síðan, nánar tiltekið á sílúrtímanum. Fyrir 280-300 milljónum ára voru 20 - 40 metra háir byrkningaskógar algengir og útbreiddir. En gullöld byrkninganna fjaraði út samfara miklum loftslagsbreytingum sem urðu á permtímabilinu fyrir um 250 milljón árum. Þá varð veðurfar kaldara og þurrara og nýr hópur jurta, blómplöntur (fræplöntur), nánar tiltekið berfrævingar svo sem barrtré, kom fram og tók við af byrkningum sem ráðandi jurtahópur á jörðinni.

Æxlun.

Byrkningar bera ekki fræ líkt og blómplöntur, heldur mynda þeir gró. Mest áberandi hluti byrkningna er nefndur gróliður og þar myndast gróin. Þau eru síðan losuð út og vaxa upp sem kynliðir, sem er önnur birtingarmynd byrkninga. Kynliðurinn er langoftast mjög smár og lítt áberandi, ólíkt gróliðnum. Í kynliðnum myndast sáð- og eggfrumur, þau losna út og mynda saman okfrumu sem síðar á eftir að vaxa upp sem gróliður.

Algengar tegundir byrkninga á Íslandi.

Áberandi tegundir byrkninga á Íslandi eru meðal annars klóelfting sem vex víða og í margs konar gróðurlendi, ekki síst í námunda við bæi. Önnur jurt af ætt byrkninga er tófugrasið. Það er að öllum líkindum algengasti burkni landsins og er kjörbúsvæði þess urð og klettar um allt land. Tófugrasið verður 5 — 30 cm á hæð. Mosajafni er algengur um allt land og vex í margs konar þurrlendi.
Castel Goffredo

Castel Goffredo er bær í Langbarðalandi á Ítalíu. Í janúar 2009 voru íbúar borgarinnar 11.800.
Endorfín

Endorfín er stytting á enska hugtakinu "endogenous morphine" og er hópur taugaboðefna sem heiladingullinn framleiðir og hefur meðal annars áhrif á öndun, veitir vellíðunartilfinningu og slær á líkamlegan sársauka og því oft verið kallað morfín líkamans. Líkaminn framleiðir endorfín við vissar aðstæður eins og við líkamlega hreyfingu, kynlíf og þegar við komumst í uppnám.

"Endogenous morphine" hefur verið þýtt sem "innrænt morfín" vegna þess að það er framleitt í heilanum og er efnafræðileg bygging þess svipuð morfíni og öðrum ópíötum. Minnst 18 efnasambönd hafa fundist af endorfíni, en einnig er endorfín notað sem samheiti yfir "enkefalína" en heilinn framleiðir þá einnig og hafa þeir svipaða virkni, en þó vægari, en önnur endorfín.
Peter O'Neill

Peter Charles Paire O'Neill (fæddur 13. febrúar 1965) er fyrrum forsætisráðherra Papúa Nýja-Gíneu eyríkis í Eyjaálfu í Suðvestur-Kyrrahafi. Hann er leiðtogi Þjóðþingsflokksins (e. National Congress People) og þingmaður Lalibu-Pangia kjördæmisins í Suður hálöndum landsins. Hann sór embættiseið 4. ágúst 2012 sem níundi forsætisráðherra landsins.
Jeremy Suarez

Jeremy Steven Suarez (1990) er bandarískur leikari og gamanleikari.
Vetrarkvíðastör

Vetrarkvíðastör, snjónál, gulnefja, klógresi eða snjógras (fræðiheiti: "Carex chordorrhiza") er stör. Hún vex upp af jarðstöngli og eru blaðsprotarnir uppsveigðir. Stráið er skástætt (blöðin vaxa á víxl hægra og vinstra megin á stráinu) og blöðin eru oddmjó og með greinilegan kjöl. Í samöxunum eru fá blóm. Axhlífar vetrarkvíðastarar eru brúnar en hulstrin eru ljósbrún og egglaga. Á þeim er stutt og slétt trjóna. Vetrarkvíðastörin vex í mýrum og flóum um allt Ísland nema á Norðurlandi vestra og Miðhálendinu.

Vetrarkvíðastörin ber mörg nöfn. Blaðsprotar vetrarkvíðastarar ("vetrarkvíðinn") átti, samkvæmt þjóðtrú, að segja til um snjódýpt komandi vetrar. Af því eru nöfnin "snjónál" og "snjógras" einnig dregin. Nafnið "gulnefja" kemur hins vegar af lit tegundarinnar og "klógresi" af vaxtarlaginu.
Vensl

Vensl staks við annað stak í sama mengi eru skilyrði sem stökin uppfylla. Stak er annaðhvort venslað eða ekki venslað við sérhvert annað stak. Sifjar og ættartengsl eru dæmi um vensl manna.
Línuleg algebra

Línuleg algebra er grein innan stærðfræðinnar sem lýtur að rannsóknum á vigrum, vigurrúmum, línulegum vörpunum og línulegum jöfnuhneppum. Þar sem vigurrúm eru mikilvæg í nútíma stærðfræði er línuleg algebra mikið notuð, bæði í hreinni algebru og í fallagreiningu. Línuleg algebra hefur ennfremur víðtækt notagildi í hnitarúmfræði, náttúruvísindum og félagsvísindum, þar sem oft er hægt að umrita ólínuleg líkön í línuleg líkön, til dæmis með beitingu velda, róta eða logra.
Gvendarbrunnur

Gvendarbrunnur er brunnur, lind eða laug sem Guðmundur biskup góði er sagður hafa vígt. Fjölmargir Gvendarbrunnar eru þekktir vítt og breitt um landið. Flestir þeirra bera nafn biskupsins og heita "Gvendarbrunnur" eða "Gvendarbrunnar" en sumir þeirra bera önnur nöfn. Vatnið í þessum brunnum hefur verið talið hafa lækningamátt. Gvendarbrunnar í Heiðmörk ofan Reykjavíkur eru þekktastir þessara brunna (eða linda), einnig má nefna Gvendarbrunn í Garðabæ og Gvendarbrunn að Hólum í Hjaltadal.
Juraj-Dobrila-háskólinn í Pula

Juraj-Dobrila-háskólinn í Pula (króatíska "Sveučilište Jurja Dobrile u Puli"), eða Háskólinn í Pula, er háskóli í borginni Pula í Istríu í Króatíu. Hann var stofnaður 2006.
Imhotep

Imhotep (fornegypska: "Jj m ḥtp" „sá sem kemur með friði“; gríska: Ἰμούθης "Imúþes") var ráðgjafi faraósins Djoser af þriðju konungsættinni í Egyptalandi hinu forna um 2650-2600 f.Kr. auk þess að vera æðstiprestur Ra. Hann er talinn vera fyrsti arkitekt, verkfræðingur og læknir sögunnar. Hann er einn af fáum almúgamönnum sem voru teknir í guða tölu eftir dauða sinn. Gröf hans hefur ekki fundist en talið er að hún sé í námunda við Sakkara. Talið er að hann hafi hannað Djoserpýramídann sem er fyrsti pýramídinn, en áður voru konungar Egyptalands grafnir í mastöbum.
Át

Át er neysla matar til að uppfylla næringarkröfur lífveru til orku og vaxtar. Dýr og aðrar ófrumbjarga lífverur þurfa að éta til að lifa á. Lífverum skiptist í nokkra flokka eftir því sem þær éta: kjötætur éta önnur dýr, jurtaætur éta jurtir og alætur éta bæðir önnur dýr og jurtir. Sveppir melta matinn sinn fyrir utan líkaminn en dýr melta matinn sinn inn í líkamanum. Át er dagleg athöfn fyrir menn, en þeir "borða" í staðinn fyrir að "éta".

Mannfólk hefur sérstakar hefðir í sambandi við át. Í mörgum húsum er matsalur eða svæði þar sem borðað er. Notast er við sérstök áhöld, t.d. hníf, gaffal og skeið, eða matarprjóna, auk borðbúnaðar eins og diska og skálar. Á flestum löndum eru líka til veitingahús þannig að fólk geti borðað að heiman þegar það hefur ekki tíma til að elda eða sem samkvæmi. Það er líka borðað á nestisferðum en þá er maturinn búinn til og pakkaður.

Flestir borða tvisvar eða þrisvar á degi. Sumir fá sér snakk milli máltíða en aðrir halda að best sé að borða aðeins þrjár máltíðir á degi. Meðaltalsorkukröfur mannslíkamans er um 1800–2000 hitaeiningar á degi.